รัฐบาลไทย-ข่าวทำเนียบรัฐบาล-“อภิรดี”สั่งอัดกิจกรรมดันส่งออกระยะ 3 เดือน เน้นการเจาะตลาดเป็นรายประเทศ
วันอังคารที่ 21 มีนาคม 2560
“อภิรดี”สั่งอัดกิจกรรมดันส่งออกระยะ 3 เดือน เน้นการเจาะตลาดเป็นรายประเทศ
“อภิรดี”สั่งอัดกิจกรรมดันส่งออกระยะ 3 เดือน เน้นการเจาะตลาดเป็นรายประเทศ โฟกัสอาเซียน จีน อินเดีย รัสเซียและ CIS มุ่งเข้าสู่เมืองรอง พร้อมเดินหน้าผลักดันผู้ประกอบการสร้างมูลค่าเพิ่มให้สินค้าผ่านการออกแบบ พัฒนานวัตกรรม เล็งดันไทยออกไปลงทุนต่างประเทศ
เน้นตลาดV4และเร่งผลักดันSMEsค้าขายผ่านออนไลน์ให้มากขึ้น
นางอภิรดี ตันตราภรณ์ รัฐมนตรีว่าการกระทรวงพาณิชย์เปิดเผยว่า กระทรวงพาณิชย์ได้จัดทํา แผนผลักดันการส่งออกระยะ 3 เดือน ตั้งแต่เดือนมี.ค.-พ.ค. 2560 เพื่อผลักดันการส่งออกของไทยให้เป็นไปตามเป้าหมายที่ตั้งไว้ที่ 5%โดยจะมุ่งเน้นการทําตลาดเชิงรุก โดยจะบุกเจาะตลาดเป็นรายประเทศ ควบคู่ ไปกับการพัฒนาผู้ประกอบการไทยในการสร้างมูลค่าเพิ่มให้กับสินค้าผ่านการใช้นวัตกรรม การหาลู่ทางออกไปลงทุนในต่างประเทศ รวมถึงการผลักดันธุรกิจบริการ เพื่อสร้างรายได้ใหม่ให้กับประเทศ และการผลักดันให้มีการค้าขายระหว่างประเทศผ่านออนไลน์
ทั้งนี้ ในด้านการเร่งรัดขยายตลาดเชิงรุก กระทรวงฯ จะเน้นการเจาะลึกตลาดเป็นรายประเทศ โดยจะเริ่มจากตลาดอาเซียนและขยายตลาดสู่ประเทศพันธมิตรของอาเซียน เช่น จีน อินเดีย รัสเซีย และCISโดยเน้นเจาะตลาดเมืองรอง ยกระดับตลาดในเมืองหลัก ผ่านช่องทางจําหน่ายที่สอดคล้องกับวิถีชีวิตสมัยใหม่และวัฒนธรรมการบริโภคยุคสังคมเมือง รวมถึงการสร้างหุ้นส่วนยุทธศาสตร์(Strategic Partnership)โดยการนําคณะผู้บริหารและนักธุรกิจไทยเดินทางไปเจาะตลาดที่มีศักยภาพสูงอย่างต่อเนื่อง เช่น ญี่ปุ่น และสปป.ลาว เป็นต้น
ขณะเดียวกัน จะเร่งผลักดันให้ผู้ประกอบการมีการสร้างมูลค่าเพิ่มในอุตสาหกรรมส่งออกด้วยการส่งเสริมให้มีการออกแบบผลิตภัณฑ์ที่ดี มีการพัฒนานวัตกรรม และพัฒนาตราสินค้าของตนเองให้สามารถออกสู่ตลาดสู่ต่างประเทศและสร้างนักออกแบบไทยให้มีศักยภาพเพื่อผลักดันให้ประเทศไทยเป็นหนึ่งในศูนย์กลางการออกแบบของเอเชีย โดยมีกิจกรรมที่น่าสนใจ เช่น กิจกรรมสร้างศักยภาพแบรนด์ผู้ประกอบการ SMEs/Start UPการจัดอบรมT/Mark Training Seriesรุ่นที่5และการให้ความรู้ด้านการส่งออกและDigital Enterprise 4.0โดยสถาบันพัฒนาผู้ประกอบการการค้ายุคใหม่ เป็นต้น
นอกจากนี้ กระทรวงฯ ยังได้มีแผนที่จะส่งเสริมอุตสาหกรรมรายคลัสเตอร์ โดยจะเชิญผู้เชี่ยวชาญ จากต่างประเทศเข้ามาให้คําแนะนําเป็นรายกลุ่มสินค้า เช่น กลุ่มเกษตรและอาหาร ที่จะเน้นผลักดันโครงการ   ครัวไทยสู่ครัวโลก สินค้าอาหาร และสินค้าฮาลาล และยังจะมีการจัดกิจกรรมส่งเสริมภาพลักษณ์ครัวไทยสู่ครัวโลกในงานแสดงสินค้าอาหาร (Thaifex)ด้วยด้านการลงทุนจะเน้นการส่งเสริมการขยายการค้าและการลงทุนเชิงรุก (Outward Investment)โดยจะเน้นตลาดV4ในเขตเศรษฐกิจพิเศษชายแดนภาคเหนือ (เช็ค/ฮังการี/สโลวาเกีย/โปแลนด์) และยังจะส่งเสริมนักธุรกิจไทยแสวงหาโอกาสและการดําเนินธุรกิจในยุโรป เช่น เยอรมนี เดนมาร์ก และสวีเดน
สําหรับภารธุรกิจบริการ กระทรวงฯ จะเร่งผลักดันให้เป็นแหล่งรายได้ใหม่ของประเทศ โดยจะให้ความสําคัญกับกลุ่มธุรกิจบริการเป้าหมาย เช่น การให้บริการด้านWellness & MedicalอุตสาหกรรมCreative Economyและอุตสาหกรรมโลจิสติกส์
นางอภิรดีกล่าวว่า ยังได้เน้นให้มีการผลักดันผู้ประกอบการขนาดกลางและเล็ก (SMEs) ให้มีความรู้ ในการทําการค้าระหว่างประเทศผ่านทางออนไลน์ เพราะขณะนี้การค้าออนไลน์มีการขยายตัวกว่า 15-20%ต่อปี ขณะที่การสั่งซื้อสินค้าผ่านออนไลน์ ก็มีการขยายตัวเพิ่มขึ้น ซึ่งกระทรวงฯ จะเร่งผลักดันให้SMEsใช้ช่องทางออนไลน์ในการขายสินค้า โดยมีเว็บไซต์thaitrade.comที่เปิดให้บริการมาตั้งแต่ ปี 2544 เข้ามาสนับสนุน
อย่างไรก็ตาม เพื่อเป็นการสร้างภาพลักษณ์ให้กับสินค้าไทย ในช่วงเดือนมี.ค.-พ.ค. 2560 กระทรวงฯ จะมีการจัดงานแสดงสินค้าต่างๆ เช่น การจัดงานThailand Weekณ กรุงเตหะราน ประเทศอิหร่าน ในระหว่างวันที่15-20พ.ค. 2560 การจัดงานBIG&BIH ในระหว่างวันที่19-23เม.ย. 2560 การจัดคณะ เข้าร่วมงานแสดงสินค้าด้านพาณิชย์อิเล็กทรอนิกส์Seamless Middle East 2017ในระหว่างวันที่ 1-2พ.ค. 2560   ณ สหรัฐอาหรับเอมิเรตน์ และการจัดงานThaifexในระหว่างวันที่31พ.ค.-4มิ.ย.2560 เป็นต้น